  Анжелика Тихонова корреспондент Удмуртиын 2019-тӥ арын гурт возёс бусыосты тазатон ужрадъёсын сэрен мушъёссы бырыны сюрем мушкасьёслы компенсация тырозы. Со понна элькун коньдэтысь 1 миллион 500 сюрс манет висъязы, ивортэ улосвылысь гурт возёсъя но сиён-юонъя министерстволэн пресс-службаез. Субсидия басьтон понна куриськонъёсты элькун министерствоын 1-30 куарусёнэ кутозы Мушкасьёслы юрттэт муш семьяос но муш пакетъёс басьтыны сётӥськоз. Муш бакчазэс выльысь ӝутон понна быдтэм коньдонзылэсь 90 процентсэ берыктозы 80 но солэсь трос процент мушъёссэс ыштэмъёслы. 50-80 процент мушъёссэс ыштэмъёслы - 50 процентсэ, 30-50 процент мушъёссы бырем мушкасьёслы – 20 процентсэ. Коньдонэз тросгес мушкасьёс басьтыны мед быгатозы шуыса, мушбакча возисьёслэсь ветеринарно-санитарной паспортъёссэс уз учке Пусъём, 2020-тӥ арын элькунамы мушъёсын югдурез сак чакласа возизы. Кизем бусыосты пестицидъёсын пазян вакытэ мушъёс бырон учыръёс Шаркан, Вавож но Дэбес ёросъёсын гинэ пусъемын вал. Мугез азьло кадь ик – гурт возёсъёс но мушкасьёс ог-огенызы ӧз кенеше. Азьланяз сыӵе учыръёсты быдэсак палэнтон понна Удмуртиысь гурт возёсъя но сиён-юонъя министерство «Спаси пчелу» электрон ресурс кылдытэ. Чакламъя, со вуоно арын бусы ужъёс кутскон вакытэ ужаны ӧдъялоз. Тодэ вайытом, 2019-тӥ арын бусыосты тазатон вакытэ 213 муш семьяос быризы. Мушкасьёс, элькунысь гурт возёсъя но сиён-юонъя министерство дунъямъя, оглом 1 миллион 500 сюрс манетсэс ыштӥзы, эшшо сомындазэ ик чечы басьтымтэысьтызы ыштӥзы. Ватсалом, улосвыламы муш возисьёслэсь огазеяськонзэс кылдытозы. Тегъёс: Ижкар Удмуртия гуртвозёс коньдон гуртвозёсъяминистерство мушкась  